**Ajan ääni 2 – 2015**

**Ruotsin Suomenkielisten Näkövammaisten Liiton**

**äänilehti nro 2 huhtikuu 2015**

**Äänilehden sisältö**

* **Puheenjohtajan palsta / Pirjo Surakka**
* **Liittotoimistojen ilmoitukset**
* **Työvaliokunnan ilmoitukset**
* **Koulutusryhmän ilmoitukset**
* **Paikallisyhdistysten ilmoitukset**
* **Terveiset**
* **Apuvälinepalsta / Onko joukkoliikenne esteetöntä sokeille? / Sanomalehti ääniversiona / Matti Jatkola**
* **Matti Jatkolan Haaparannan kansankorkeakoululla nauhoittama Juha Tainion luento Ragnar Lassinantista**
* **Tapio Rautavaaran syntymästä 100 vuotta**
* **Celia-kirjasto / tiedotusta ja lukuvinkkejä**
* **Liiton yhteystiedot**

**Puheenjohtajan palsta / Pirjo Surakka**

Toivekappale: Dannyn ”On lupa toisesta huolta kantaa”.

**Liittotoimistot ilmoittavat:**

**Toimistot ovat avoinna**

**ma-to klo 09.00-16.00 ja pe klo 09.00-14.00**

**Puh. Borås 033-41 05 63**

**Tukholma 08-641 81 64**

**HUOM! Tukholman nro 08-641 81 82 poistuu käytöstä**

**27 huhtikuuta lähtien.**

**Boråsin toimisto ilmoittaa:**

Muistutus seuraavasta Liittohallituksen kokouksesta, joka pidetään 25-26 huhtikuuta Fristadin kansankorkeakoululla. Asiat ja aloitteet tulee olla kirjallisena Boråsin toimistolla viimeistään kaksi (2) viikkoa ennen kokousta eli 10 huhtikuuta.

**Kevään edustajakokous** pidetään Grand hotellissa Boråsissa 8-10 toukokuuta. Asiat ja aloitteet tähän kokoukseen tulee olla kirjallisena Boråsin toimistolla viimeistään 10 huhtikuuta.

**Boråsin näkövammaisyhdistys** on saanut upouudet yhdistystilat. Huhtikuun puolessa välissä vihitään käyttöön monitoimitalo Träffpunkt Simonsland. Täällä kohtauspaikassa voivat eläkeläiset ja toimintarajoitteiset tavata toisensa. Monitoimitalossa tulee toimimaan eri yhdistyksiä ja aktiviteetit ovat avoinna kaikille, myöskin niille, jotka eivät ole jäseniä aktiviteetin järjestämässä yhdistyksessä. Toivotamme onnea Boråsin näkövammaisille uusissa tiloissa!

**Työvaliokunta ilmoittaa:**

**Tiedote kaikille paikallisyhdistyksille!** Anomukset ja ohjelma kursseista, avoimien ovien päivistä yms. tulee olla hyvissä ajoin Boråsin toimistolla eli viimeistään kuusi (6) viikkoa ennen tapahtumaa, jotta Työvaliokunta ehtii käsittelemään ne ja antamaan myönteisen päätöksen. Alkuperäiset kuitit ja omakätisillä allekirjoituksilla varustetut osallistujalistat tulee lähettää toimistoon heti tapahtuman jälkeen.

**Koulutusryhmä ilmoittaa:**

**Puheenjohtajaseminaari** pidetään 24-25 huhtikuuta Fristadin kansankorkeakoululla. Toivomme, että jokaisesta paikallis-yhdistyksestä tulisi yksi osallistuja, puheenjohtaja tai joku muu johtokuntaan kuuluva, tähän tärkeään tiedotustilaisuuteen.

Jos puheenjohtaja on liittohallituksen jäsen, voi seminaariin osallistua joku muu johtokuntaan kuuluva.

**Liikunta- ja terveyskurssi** pidetään Södertäljessä 18-22 toukokuuta. Ohjelmassa kurssilla on vesivoimistelua, senioritanssia ja terveystietoa. Kurssi on tarkoitettu Etelä- ja Keski-Ruotsin alueen näkövammaisille. Kurssimaksu on 300 kr. Ilmoittautumiset Tukholman toimistolle 30 huhtikuuta mennessä.

Koulutusryhmä toivoo jäseniltä ehdotuksia tuleviksi kursseiksi.

**Kulttuuria:** Tukholman konserttitalossa on esillä Sibelius-näyttely 15-26 huhtikuuta. Tänä vuonna tulee kuluneeksi 150 vuotta säveltäjä Jean Sibeliuksen syntymästä ja näyttely käsittelee Sibeliuksen elämää ja työtä musiikin parissa.

Osallistu Tarinaiskennän karsintakilpailuun, kertomalla tarinasi tarinakilpailun sääntöjen mukaisesti DVD-levylle, tai USB-tikulle ja lähetä se viimeistään, 15.4.2015, mennessä.

Merkitse kirjekuoreen (Tarinaiskennänkilpailu) ja lähetä osoitteeseen: Torshällan Suomalainen Seura

Riktargatan 66, 644 33 Torshälla.

Kilpailun säännöt voi lukea Torshällan Suomalaisen Seuran kotivulta www.torshallafinska.se

Tuomaristo valitsee kymmenen parasta ja ilmoittaa välittömästi niille, jotka pääsevät karsintakilpailuun, Eskilstunan Contrastiin.

Muille osanottajille lähettää Torshällan Suomalainen Seura, terveiset ja kiitokset osanotosta. Voittaja pääsee edustamaan ruotsinsuomalaisia Tarinaniskennän Suomenmestaruus-kilpailussa, joka järjestetään heinäkuun 18 päivä 2015 Kärsämäellä.

Tämä kilpailu käsittää koko Ruotsin ja missään muualla Ruotsissa ei pidetä näitä karsintoja. Meillähän on paljon hyviä juttujen kertojia keskuudessamme. Siellä Kärsämäellä on sitten hyvät palkinnot voittajille. Siitä vaan hyviä tarinoita iskemään!

**Paikallisyhdistysten ilmoitukset ja terveiset:**

**Tukholman näkövammaisyhdistys ilmoittaa:**

Hei kaikki RSNL:n jäsenet, läheiset, tuttavat ja muut kiinnostuneet.
Tukholman paikallisyhdistys perustettiin vuonna 2005 ja on
kymmenvuotisen taipaleensa aikana ollut suomenkielisten näkövammaisten edunvalvoja Tukholmassa, minkä vuoksi kutsumme kaikki jäsenemme ja ystävämme 16 huhtikuuta Tukholman suomalaiselle kirkolle, osoite: Slottsbacken 2. Sisäänkäynti pihan puolelta. Aloitamme kello 11.00.
Ohjelma on monipuolista, mm. elävää musiikkia, mahdollisesti
myös karaokea. Vuosijuhlaa varten olemme tehneet myös pienen näytelmän, jonka esitämme omin voimin. Tilaisuus on avoin kaikille, mutta koska tarjoamme syötävää ja juotavaa,
olisimme kiitollisia, jos voisitte ilmoittaa etukäteen tulostanne.
Siis tervetuloa kymmenvuotis-synttäreille.
Tukholman paikallisyhdistyksen johtokunta.

**Jönköpingin näkövammaisten yhdistyksen**

vuosikokous pidettiin 26 helmikuuta. Puheenjohtajaksi valittiin Pentti Sallinen ja sihteeriksi Anna-Liisa Karjalainen. Jönköpingin yhdistys toivottaa jäsenille aurinkoista ja lämmintä kevättä ja liitolle lisävoimia. Tähän soitetaan Jönköpingin toivelaulu ”Tipitii, kevät on” Marion Rungin esittämänä.

**Terveisiä:**

Kirsi Viljakainen Eskilstunasta lähettää Kaija Mårdille isot voimahalit.

Kaijalle jaksamista eteenpäin, toivoo Kerttu ja Hugo.

Seuraavaksi Tarja esittelee Apuvälinepalstan ja sen päätteeksi kuullaan Tarjan toivekappale Marita Taavitsaisen ”André”.

**Apuvälinepalsta / Matti Jatkola**

**Onko joukkoliikenne esteetöntä sokeille?**

Isoissa kunnissa niin Ruotsissa, kuin Suomessa joukko-liikenteen saavutettavuus on seurattava aihe. Helsingin sanomissa on julkaistu seuraavia mielipiteitä, kuten ”Joukko-liikenne on nykyisin pääkaupunkiseudulla lähes esteetöntä”. Vastaus lehdessä kuuluu seuraavasti: ”Sokeille esteetöntä joukkoliikennettä ei ole olemassa. Kosketusnäytöllinen lipun-leimauslaite tulee lisäämään joukkoliikenteen esteellisyyttä entisestään. Matkustajainformaation saaminen ennen matkaa ja sen aikana on sokeille puutteellista. Usein sokea matkustaja ei ole mennyt bussiin, koska hän ei ole saanut selville, mikä bussi pysäkille on pysähtynyt. Ei ole poikkeuksellista, että sokea matkustaja ajaa oman pysäkkinsä ohi, kun kuljettaja ei kerro oikeaa pysäkkiä. Lähijunien lähtölaitureita ei kerrota sokeille sopivalla tavalla. Yhdenvertaisuuslaki velvoittaa tekemään asianmukaiset ja kohtuulliset mukautukset, jotta vammainen voi mm. saada yleisesti tarjolla olevia palveluja yhdenvertaisesti muiden kanssa”. Tämän mielipiteen takana olevat ovat töissä Näkövammaisten Keskusliiton (NKL) järjestökentässä. Helsingin sanomissa oleva kirjoitus toi siis esiin mielipiteen siitä, että joukkoliikenteen ei Suomessa katsota olevan esteetöntä näkövammaisille.

Kirjoituksesta paistaa läpi periksiantamisen henki. Suomalaisista busseista puuttuu esim. automaatti-kuulutukset, joihin me Ruotsissa asuvat olemme tottuneet omissa kaupunkibusseissa.

Hyvä olisi myös meidän seurata täällä, muutetaanko Ruotsin kaupunkibusseissa uusia leimauslaitteita kosketusnäytöllisiksi, jotka eivät puhu. Matkustajan pitäisi kumminkin valita, ostaako hän kunnan sisäisen vai kunnan rajan ylittävän kalliimman lipun.

Ja nyt kysymys Ruotsissa asuville näkövammaisille jäsenillemme: Pystyykö teidän kunnassanne bussin lipunleimauslaitteita käyttämään huonolla näöllä? Palautetta ja mielipiteitä voitte mielellänne jättää Boråsin toimistoon niin voimme tiedottaa eri kuntien tilanteesta tulevissa äänilehdissä.

**Sanomalehti ääniversiona**

Moni läänien sanomalehti on nyt saatavana ääniversiona. MTM (Myndigheten för tillgängliga medier) tuottaa ja antaa lainaksi kirjallisuutta medioina, jotka on sopeutettu heikentyneen lukukyvyn omaaville henkilöille. MTM lainaa äänikirjoja digitaalisen kirjaston legimus.se ja muiden kirjastojen avulla. Pistekirjat lainataan suoraan lainaajalle. MTM kirjastolla on juuri menossa suuri äänilehtien kampanja. Lisätietoa siitä, mitä sanomalehtiä on saatavana äänilehtenä, voi saada verkosta [www.taltidningarna.se](http://www.taltidningarna.se/)

**Matti Jatkolan Haaparannan kansankorkeakoululla nauhoittama Juha Tainion luento Ragnar Lassinantista**

Pohjoisen piirin näkövammaisten kurssilaiset saivat viime helmikuussa kuulla toimittaja Juha Tainion luennon, jossa hän kertoo, kuinka Ruotsin radion ensimmäisen suomenkielisen toimittajan Ragnar Lassinantin 1957-1966 tekemiä

radio-ohjelmia on edelleen kuultavana. Ohjelmia on tallennettu Matarenkiin, Övertorneålle sekä Haaparantaan Ruotsinsuomalaisen kansankorkeakoulun museohuoneeseen.

Museohuoneessa Juha Tainio kertoi seuraavaa näkövammaisten kurssilaisille helmikuun 27 päivä. Kuulemme pätkän arkistonauhaa Ragnar Lassinantista ja Tainio kertoo hieman myös omasta työstään nyt ennen eläkkeelle jäämistä Radio-Sisusta. Luento kuultavana Äänilehdessä.

**Tapio Rautavaaran syntymästä 100 vuotta**

Viime syksyn jäsenkokouksessa Borlängessä saimme nähdä ja kuulla kuvailutulkattuna elokuvan ”Kulkuri ja joutsen”, joka kertoo Rautavaaran ja Helismaan tarinan. Koska hänen syntymästään tuli viime maaliskuussa kuluneeksi 100 vuotta, on paikallaan muistella tätä ihmepakkausta ja monitaitomiestä. Seuraavassa referoin artikkelia, jonka löysin Ruotsinsuomalainen-lehdestä nro 10. Kaj Tapio Rautavaara syntyi 8 maaliskuuta 1915 Pirkkalassa (myöhemmin Nokia). Monet suomalaiset muistavat Tapsan huippu-urheilijana, joka voitti kultaa Lontoon olympialaisten keihäänheitossa ja maailmanmestaruuden jousiammunnassa Brysselissä. Toiset muistavat miehen yli kahdenkymmenen Suomi-filmin salskeana sankarihahmona, ja kaikki suomalaiset muistavat Rautavaaran karismaattisena laulajana ja estraditaiteilijana. Hän toimi myös kuuluttajana ja esiintyjänä jatkosodan aikana Maaselän radiossa. Merkillepantavaa on, että Rautavaara teki elämänsä aikana kolme näyttävää uraa, joissa jokaisessa hän oli huipulla ja eri alojen tekemiset kulkivat osan matkaa sopuisasti rinta rinnan. Hän avioitui vuonna 1942 Saima Elisabet ”Liisa” Handellin kanssa ja heille syntyi kolme tytärtä: Irma, Marja ja Leena.

Vuonna 1948 Rautavaarat ostivat Oulun-kylästä tontin, jolle valmistui omakotitalo.

Sodan jälkeen Tapsa kohtasi Reino ”Repe” Helismaan ja siitä alkoi miesten hedelmällinen yhteistyö musiikin saralla. Vuonna 1945 he lähtivät kuplettikiertueelle,

jolle tuli mukaan vahvistukseksi humoristi-hanuristi Esa Pakarinen. Iltamaseurue Helismaa-Rautavaara-Pakarinen lopetti toimintansa 1950-luvun alussa ja Rautavaara teki sen jälkeen omia laulujaan ja levytti niitä. Myöhemmin hän teki yhteistyötä uudelleen Helismaan kanssa ja Toivo Kärjen kanssa. Muistamme kaikki varmaan ikivihreät: Reppu ja reissumies, Juokse sinä humma ja Isoisän olkihattu.

Viimeiset laulunsa Tapsa levytti kuolinvuotenaan 1979. Rautavaara kuoli turhan tapaturman seurauksena. Hän kaatui Tikkurilan uimahallissa Vantaalla ja löi pahasti päänsä lattiaan. Terveyskeskuksesta mies lähetettiin kotiin eikä tutkittu sen enempää. Laulaja menehtyi seuraavana yönä aivoverenvuotoon kotonaan Oulunkylässä.

Rautavaara sävelsi laulun ”Sininen uni” P. Mustapään eli Martti Haavion runoon Nukkumatti. Soitan laulun tämän palstan päätteeksi, koska itse lauloin tätä laulua iltaisin nukkumaan mennessä lapsilleni, kun he olivat pieniä.

**Celia-kirjaston tiedotusta ja lukuvinkkejä:**

**Maksuttoman Daisy-soittimen saantia rajataan!**

Celia on usean vuoden ajan toiminut yhteistyössä Näkövammaisten Keskusliiton (NKL) kanssa Daisy-soitinten lainaamisessa niitä tarvitseville Celian asiakkaille.
Sosiaali- ja terveysministeriön päätöksellä NKL:lle osoitettu RAY-avustus pienenee.

Siksi NKL lainaa tästä lähtien Daisy-soittimia vain niille Celian asiakkaille, joiden lukemiseste perustuu näköön.

**Jo lainassa olevaa soitinta ei tarvitse palauttaa, ja rikkoutuneet soittimet huolletaan edelleen.**

Joihinkin äänikirjoihin on lisätty merkintä "DaisyTrio". DaisyTrio-kirjat ovat sellaisia Daisy-kirjoja, joissa tietokoneella luettaessa ruudulle tulee näkyviin myös teksti. Niitä voi kuunnella myös normaaliin tapaan tavallisella Daisy-soittimella.

## Uutta Celianetissä: Celianetin perushaussa voi nyt hakea kirjoja Celian uutuusluettelossa ilmoitetulla kirjan numerolla. Kirjoita hakusanat-kenttään yhden kirjan numero kerrallaan ja valitse hae.Seuraavassa pari kirjavinkkiä ja niiden Celianetin numerot.

**Kevyttä ja viihdyttävää**

Armon aika, Tuija Lehtinen, lukija Elina Ylisuvanto, 12 h 36 min

Eronnut Mona Meri palaa ulkomailta Suomeen ja hän aloittaa työt enonsa apteekissa. Työkaverit ja asiakkaat eivät ole helpoimmasta päästä. Lisäksi uudessa kotitalossa majailee uteliaita sukulaisia. Saako Mona toipua erosta rauhassa? äänikirja nro 319147.

**Uutuuskirjoja**

Aika velikultia, Pasi Heikura, lukija Kari Suosalmi, 3 h 39 min

Kirjaan on koottu Tuntemattoman sotilaan tunnetuimmat totuudet ja rakastetuimmat repliikit. Pasi Heikura kertoo, miten Linnan klassikkoteoksen lentävät lauseet ovat jääneet elämään ihmisten arki- ja juhlapuheisiin. Niistä on tullut elävä osa suomalaisten kulttuuriperintöä. äänikirja nro 325331.

**Tässä kaikki tällä kertaa**

Seuraava äänilehti nro 3 ilmestyy kesäkuussa viikon 24 lopussa. Jotta kaikki asiat, ilmoitukset, onnittelut ja terveiset sekä musiikkitoiveet, ehtii mukaan seuraavaan äänilehteen, tulee ne olla Boråsin toimistolla viimeistään 29 toukokuuta mennessä, osoitteella:

RSNL-SFSF

Box 230

501 13 Borås.

Voit myös soittaa numeroon 033-41 05 63 tai lähettää postia suoraan äänilehteen e-postilla! Osoitteet ovat:

lehti@finskasynskadade.se tai boras@finskasynskadade.se

Äänilehden toimitus toivottaa kaikille liiton jäsenille ja työntekijöille toimeliasta kevättä ja aurinkoista kesän odotusta!

Pirjo, Matti, Rita ja Tarja.

Päätämme tämän äänilehden Tapio Rautavaaran kappaleella ”Isoisän olkihattu”.

Äänilehden julkaisija:

Ruotsin Suomenkielisten Näkövammaisten Liitto.